УФ-м и Президентым накъыгъэм къыдигъэкIа унафэхэр КъБР-м и чэзум щагъэзащIэ
Урысей Федерацэм и Президент Путин Владимир УФ-м и Президентым и лIыкIуэу Кавказ Ищхъэрэ федеральнэ округым щыIэ Хлопонин Александр IущIащ. Ахэр тепсэлъыхьащ округым щыIэ псэуныгъэ-экономикэ щытыкIэм, мурад щхьэхуэхэм хуэунэтIа федеральнэ программэхэр щIыналъэм зэрыщагъэзащIэм, апхуэдэу цIыхухэр IэнатIэкIэ къызэгъэпэщыным егъэщIылIа Iуэхухэм.
Къэбэрдей-Балъкъэрым и унафэщIхэм гулъытэшхуэ хуащI федеральнэ программэхэр, къэралым и Iэтащхьэм пщэрылъ къащищIахэр гъэзэщIэным. Псалъэм и хьэтыркIэ, Президентым накъыгъэм (2012 гъэ) къыдигъэкIа Указхэм гъуэгу ирагъэгъуэтын папщIэ, мыбы къыщызэрагъэпэщащ ахэр гъэзэщIа зэрыхъум зэпымыууэ кIэлъыплъ комиссэ.
Накъыгъэм къыдэкIа Указ псоми ехьэлIауэ 2018 гъэр къихьэху зэфIагъэкIынухэр икIи ахэр щызэфIагъэкIыну пIалъэхэр яубзыхуащ. Ахэр гъэзэщIа хъунымкIэ жэуап зыхьынухэр къыхахащ, мылъкуу текIуэдэнур зыхуэдизыр ягъэбелджылащ.
Путинымрэ Хлопонинымрэ зытепсэлъыхьахэм я гугъу щищIым, КъБР-м и Iэтащхьэ Къанокъуэ Арсен къыхигъэщхьэхукIащ егъэджэныгъэм, узыншагъэр хъумэным, цIыхухэм псэуныгъэ и лъэныкъуэкIэ защIэгъэкъуэным я IэнатIэхэм Iуэхутхьэбзэхэр зэрыщащIэ щIыкIэр егъэфIэкIуэным хуэунэтIа «гъуэгу картэхэр» зэрызэхалъхьар. «Къыхэгъэщын хуейщ, зэрыщыту республикэр къапщтэмэ, иужь мазэм улахуэхэм хагъэхъуэн и лъэныкъуэкIэ лъэбакъуэфI зэрыщачар. Абы и фIыгъэкIэ егъэджэныгъэ IэнатIэм курыт лэжьапщIэр щIыналъэ «гъуэгу картэм» щыубзыхуам нэхърэ нэхъ лъагэу щыдэкIуеящ. Апхуэдэу узыншагъэр хъумэным и IэнатIэми лэжьакIуэ лIэужьыгъуэ зыбжанэм я улахуэхэр къыщытIэтын тхузэфIэкIащ. Уеблэмэ языныкъуэ IэщIагъэхэм ирилажьэхэм я улахуэхэр мы гъэр иухыху зэрыхэхъуэн хуейуэ яубзыхуам щхьэдэхащ. ЦIыхухэм псэуныгъэкIэ ядэIэпыкъуным и къэрал IуэхущIапIэхэмрэ щэнхабзэм и муниципальнэ IуэхущIапIэхэмрэ улахуэр къыщыIэтыным хуэгъэза лэжьыгъэр щызэфIагъэкIынур мы гъэм и етIуанэ илъэс ныкъуэрщ», — жиIащ республикэм и Iэтащхьэм.
Къыхэгъэщын хуейщ кризисым пэщIэтыным хуэунэтIауэ зэфIагъэкIа Iуэхухэр, апхуэдэу Къэбэрдей-Балъкъэрым IуэхущIапIэщIэхэр къызэрыщызэIуахар цIыхухэр IэнатIэкIэ къызэгъэпэщыным сэбэп зэрыхуэхъуар. ЦIыхухэр IэнатIэкIэ къызэгъэпэщынымкIэ IуэхущIапIэхэм бадзэуэгъуэм и 1-м ирихьэлIэу лэжьапIэншэу ятхахэм я бжыгъэр зэрыхъур цIыху мини 8,6-рэщ. Ар проценти 10,2-кIэ нэхъ мащIэщ нэгъабэ и апхуэдэ зэманым диIам елъытауэ. IэнатIэншэхэу ятхыр жыджэру лэжьэн зыхузэфIэкIыну цIыхухэм я проценти 2,2-рэщ. КъыхэгъэбелджылыкIын хуейщ иужь илъэситхум республикэм IэнатIэншэхэм я бжыгъэр хуэдитIкIэ, IэнатIэншэу ятхахэм я бжыгъэр хуэдищым щIигъукIэ нэхъ мащIэ зэрыщыхъуар. Мы гъэм и япэ мазихым и кIэм зы лэжьапIэм IэнатIэншэ цIыхуищ хуэзэу щытамэ, 2009 гъэм зы лэжьапIэм увыну хущIэкъурт IэнатIэншэ цIыху 12.
УФ-м и Президентым 2012 гъэм накъыгъэм и 7-м къыдигъэкIа Указ №597-р дгъэзащIэкIэрэ, Iэмэпсымэ щхьэхуэхэмкIэ зэщIэузэда IэнатIэхэм Iудгъэуващ ныкъуэдыкъуэ мылажьэхэу 48-рэ (илъэсым цIыху 98-рэ дгъэувын хуейщ). УФ-м и Президентым 2012 гъэм накъыгъэм и 7-м къыдигъэкIа Указ №606-м щыубзыхуахэм япкъ иткIэ, зи ныбжьыр илъэсищ иримыкъуа сабийхэм зэракIэлъыплъым къыхэкIыу, мылажьэу щыс цIыху 50-р IэщIагъэхэм хуедгъэджэныр къызэдгъэпэщащ (илъэс къалэныр цIыху 60 мэхъу).
КъБР-м и Iэтащхьэм къелъытэ промышленостым, мэкъумэш, туризм IэнатIэхэм инвестицэ проектхэр республикэм зэпэщу щагъэзащIэу хьэрычэтыщIэ лэжьыгъэ мащIэмрэ курытымрэ, фермер IэнатIэм пэрыхьэхэм защIэгъэкъуэным, Iэщ гъэхъуным зегъэужьыным хуэунэтIа программэхэр зэрызэфIагъэкIыр цIыхухэм лэжьапIэ ягъуэтынымкIэ хэкIыпIэ нэхъыщхьэу.
КъБР-м и Iэтащхьэмрэ правительствэмрэ я пресс-IуэхущIапIэ.
